આપણાં જીવનમાં બે પ્રકારની ‘સરહદ રેખા’ નિર્માણ કરવાની હોય છે. એકબીજાના સંબંધ અંગે અને બીજી પોતાની જાત સાથે પોતાની ભીતરમાં એ નિર્માણ કરવાની હોય છે. પોતાની જાતને ‘ના’ કહેવી એ કદાચ સૌથી વધુ મુશ્કેલ હોય છે. કેટકેટલાં પ્રલોભનો વચ્ચે આપણે જીવીએ છીએ ! એમાંથી પોતાની જાતને બચાવતાં રહેવું – કામ, ક્રોધ, લોભ, મોહ જેવા ષડરિપુઓ પર અંકુશ રાખતાં રહેવું એ કેટલું દુષ્કર હોય છે ! ‘બેન્ડવેગન’માં જોડાઈ ‘હા’ એ ‘હા’ કરવી સહેલું છે પણ અસત્ય અને અન્યાય સામે ટક્કર ઝીલવા માટે જબરજસ્ત મનોબળ જોઈએ. એ માટે તો ઈશકૃપા જ જોઈએ. શ્રીમદ ભગવદગીતામાં ભગવાન શ્રીકૃષ્ણે કેટલી અદ્દભુત રીતે આ આખીયે વાત કરી છે ! મનને જ અંકુશમાં રાખવાનું છે :